(58)

Predlagane zaveze so sprejemljive le, če zagotovijo združljivost koncentracije z notranjim trgom, tako da preprečijo bistveno oviranje učinkovite konkurence na vseh upoštevnih trgih, pri katerih so bili opredeljeni pomisleki glede konkurence. V zadevi, ki jo je Komisija presojala v sklepu, so se morali z zavezami odpraviti pomisleki glede konkurence, ki jih je Komisija opredelila v zvezi s: (i) horizontalnimi neusklajenimi učinki pri maloprodajnih storitvah fiksnega internetnega dostopa v Nemčiji, (ii) horizontalnimi neusklajenimi učinki pri maloprodajni ponudbi paketov dvojčkov, ki vključujejo storitve fiksne telefonije in storitve fiksnega internetnega dostopa v Nemčiji, ter (iii) horizontalnimi neusklajenimi učinki na trgu za veleprodajne storitve prenosa televizijskih signalov v Nemčiji. VIII.1. Opis končnih zavez (59) Končne zaveze zajemajo štiri elemente: (a) veleprodajni kabelski širokopasovni dostop: predhodna zaveza, da se novemu kabelskemu ponudniku omogoči dostop do kabelskega omrežja združenega subjekta, da bo lahko novi kabelski ponudnik ponujal maloprodajne storitve fiksnega internetnega dostopa (in po želji fiksne govorne storitve) ter lastne televizijske storitve OTT ali takšne storitve tretjih oseb; (b) zaveza glede storitev OTT: zaveza, da se izdajateljem programov, katerih signali se prenašajo na televizijski platformi združenega subjekta, ne bo neposredno ali posredno pogodbeno omejevala možnost razširjanja njihovih vsebin prek storitve OTT, in zaveza, da bo združeni subjekt vzdrževal zadostno neposredno medomrežno povezanost med svojim internetnim omrežjem v Nemčiji in tretjimi ponudniki storitev internetne medomrežne povezljivosti (prenosa); (c) zaveza glede nadomestil za prenos signalov: zaveza, da se ne bodo zvišala nadomestila za prenos signalov, ki jih plačujejo izdajatelji nekodiranih programov; (d) zaveza glede signala HbbTV: zaveza, da se bo še naprej prenašal signal HbbTV izdajateljev nekodiranih programov. (60) Podjetji Vodafone in Telefónica sta 17. aprila 2019 sklenili dokončni dogovor o veleprodajnem kabelskem širokopasovnem dostopu. Nato je bila podpisana sprememba tega dogovora. VIII.1.1. Veleprodajni kabelski širokopasovni dostop (61) Podjetje Vodafone bi enemu novemu kabelskemu ponudniku (podjetju Telefónica) omogočilo veleprodajni dostop do združenih kabelskih omrežij podjetij Vodafone in Unitymedia. Tehnični dostop do omrežja združenega subjekta bi se izvajal na več izročilnih točkah (medomrežnih povezavah). (62) Kar zadeva storitve internetnega dostopa, bo novi kabelski ponudnik lahko izbiral med tremi različnimi hitrostnimi profili, 50/4 (hitrost prenosa/nalaganja v Mb/s), 100/6 in 300/25, po določenem času pa bi se hitrost prenosa lahko povečala na 500 Mb/s (če bi bili izpolnjeni nekateri pogoji). Veleprodajni kabelski širokopasovni dostop omogoča tudi ponujanje fiksne telefonije in televizijskih storitev OTT. Končne zaveze imajo določeno minimalno trajanje z možnostjo podaljšanja. (63) Cenovna struktura veleprodajnega kabelskega širokopasovnega dostopa je zelo podobna finančnim pogojem za regulirani veleprodajni dostop do omrežja xDSL podjetja Deutsche Telekom (t. i. Kontingentmodell): v skladu s to cenovno strukturo, ki temelji na delitvi tveganj, novi kabelski ponudnik (v primeru regulirane ponudbe podjetja Deutsche Telekom pa prosilec za dostop) plača vnaprej in se zaveže k nakupu določene količine v zameno za nižje mesečne stroške stalnega dostopa v primerjavi s standardnim cenikom podjetja Deutsche Telekom. VIII.1.2. Zaveza glede storitev OTT (64) V skladu z zavezo glede storitev OTT bi se podjetje Vodafone zavezalo, da izdajateljem linearnih televizijskih kanalov ne bo omejevalo razširjanja vsebin prek storitve OTT in da bo vzdrževalo minimalno raven medomrežne povezanosti s svojim omrežjem IP v Nemčiji. Natančneje, podjetje Vodafone bi se zavezalo: (a) da z izdajatelji programov ne bo sklepalo nobenih dogovorov, ki bi neposredno ali posredno omejevali njihovo zmožnost ponujanja televizijskih storitev OTT tretjim osebam in/ali končnim uporabnikom. Če njegove veljavne pogodbe z izdajatelji programov v Nemčiji vsebujejo take omejitve, jih podjetje ne bo izvajalo ali podaljšalo; (b) da bo zagotavljalo zadostno medomrežno povezanost, ki bo njegovim uporabnikom širokopasovnih povezav omogočala dostop do katere koli televizijske storitve OTT v Nemčiji. Da bo podjetje Vodafone zagotovilo preglednost v zvezi z medomrežno povezanostjo in prometom, bo mesečno objavljalo ustrezne informacije; (c) da bo imenovalo nadzornega skrbnika, ki ga bo odobrila Komisija ter bo pregledoval nove in obstoječe dogovore z izdajatelji programov ter preverjal, ali se zagotavlja zadostna medomrežna povezanost. (65) Zaveza glede storitev OTT bi veljala osem let. (66) Veleprodajni kabelski širokopasovni dostop in zaveza glede storitev OTT bi novemu kabelskemu ponudniku omogočala ponujanje širokopasovnih povezav visokih hitrosti, prek katerih bi lahko razširjal lastne televizijske storitve OTT ali takšne storitve tretjih oseb v celotnem kabelskem profilu podjetij Unitymedia in Vodafone. VIII.1.3. Zaveza glede nadomestil za prenos signalov (67) Podjetje Vodafone z zavezo glede nadomestil za prenos signalov želi zagotoviti, da ne bo moglo zvišati nadomestil za prenos signalov, ki jih plačujejo izdajatelji programov. Zato bo v štirih tednih po sprejetju sklepa vsem izdajateljem nekodiranih programov poslalo nepreklicno ponudbo (ki je priložena končnim zavezam), v kateri so določene naslednje obveznosti podjetja Vodafone: (a) Podjetji Vodafone in Unitymedia ne bosta zvišali nadomestil na povezano gospodinjstvo. (b) Podjetji Vodafone in/ali Unitymedia lahko s soglasjem izdajatelja programov spremenita strukturo ali druge vidike nadomestil za prenos signalov, na primer za namene povezave omrežij. Nadomestila za prenos signalov v skladu z morebitno spremenjeno pogodbo o prenosu signalov ne bodo presegala vsote nadomestil, ki jih je treba plačati v skladu z veljavnima cenikoma nadomestil za prenos signalov pri podjetjih Vodafone in Unitymedia (ki sta priložena zavezi). Ta obveznost velja tudi, če se izteče veljavnost pogodbe o prenosu signalov, podjetji Vodafone in/ali Unitymedia pa skleneta nov dogovor o prenosu signalov ali se dogovorita o prenosu signalov dodatnih televizijskih programov. (c) Kadar združeni subjekt sklene dogovor o prenosu signalov z izdajateljem nekodiranih programov, ki trenutno nima sklenjenega takega dogovora z eno od strank, nadomestila za prenos signalov, vključena v ta dogovor, ne presegajo cen, določenih v standardnih cenikih podjetij Vodafone in Unitymedia za nekodirane kanale. (68) Zaveza glede nadomestil za prenos signalov ne vpliva na nobeno drugo določbo dogovorov o prenosu signalov. VIII.1.4. Zaveza glede signala HbbTV (69) Podjetje Vodafone želi z zavezo glede signala HbbTV zagotoviti, da ne bo moglo zavrniti nadaljnjega prenosa signala HbbTV izdajateljev nekodiranih programov prek svojega kabelskega omrežja. Zato bo v štirih tednih po sprejetju sklepa vsem izdajateljem nekodiranih programov poslalo nepreklicno ponudbo (ki je priložena končnim zavezam), v kateri so določene naslednje obveznosti podjetja Vodafone. (70) Podjetji Vodafone in Unitymedia bosta še naprej prenašali signale hibridne radiodifuzno-širokopasovne televizije (HbbTV) skupaj s katerimi koli televizijskimi programi, ki jih Vodafone prenaša v formatu DVB-C. (71) Vodafone in/ali Unitymedia lahko s soglasjem izdajatelja programov spremenita katero koli obveznost prenosa signalov HbbTV. Podjetji Vodafone in Unitymedia bosta v skladu z morebitno spremenjeno pogodbo o prenosu signalov prek standarda DVB-C na svojih kabelskih omrežjih prenašali signale HbbTV izdajateljev programov vsaj v skladu z naslednjimi minimalnimi tehničnimi pogoji, ne da bi za prenos zaračunali kakršno koli nadomestilo. Signal HbbTV je sestavljen iz tabele z informacijami o aplikaciji (AIT) in interaktivnih dogodkov (v skladu s standardom prenosa DSM-CC), ki jih bosta podjetji vključili v signal HbbTV. Največja podatkovna hitrost signala HbbTV je 15 Kb/s na televizijski program (standardne ali visoke ločljivosti). Ta obveznost velja tudi za vsak dogovor o prenosu signala HbbTV skupaj s televizijskimi programi v standardu DVB-C, ki zdaj ni vključen v noben dogovor o prenosu signala HbbTV, ter ob izteku veljavnosti takega dogovora in/ali pogodbe o prenosu signalov. (72) Obveznost prenosa signalov HbbTV v kabelskem omrežju ne vključuje nobene obveznosti podjetja Vodafone ali Unitymedia v zvezi s funkcijami opreme v prostorih njegovih strank ali strank katerih koli tretjih oseb, predvsem ne obveznosti, da opremo v prostorih strank zasnuje ali spremeni tako, da se bo odzivala na signale HbbTV. (73) Zavezi glede nadomestil za prenos signalov in glede signala HbbTV naj bi veljali osem let od sprejetja sklepa. VIII.2. Presoja končnih zavez (74) Komisija je v sklepu ugotovila, da končne zaveze v celoti obravnavajo vprašanja konkurence, ki so se pojavila s transakcijo. Sklenila je tudi, da je končne zaveze mogoče hitro začeti učinkovito izvajati. (75) Komisija je pripomnila, da se z zavezo glede veleprodajnega kabelskega širokopasovnega dostopa vzpostavlja bistveno okrepljen nacionalni maloprodajni konkurent na področju storitev fiksnega internetnega dostopa in fiksne telefonije v Nemčiji. Ker bi se pospešilo uvajanje internetnih povezav visokih hitrosti, bi to koristilo tudi razširjanju televizijskih storitev OTT, ponujenih pri izdajateljih programov, na platformah OTT tretjih oseb ali na platformi OTT novih kabelskih ponudnikov. Komisija je zato na splošno menila, da je obseg zaveze glede veleprodajnega kabelskega širokopasovnega dostopa dovolj celovit, da se odpravijo pomisleki glede konkurence v zvezi z maloprodajnimi storitvami fiksnega internetnega dostopa (in paketov dvojčkov) v Nemčiji ter da prispeva k odpravi pomislekov glede konkurence na trgu za veleprodajne storitve prenosa televizijskih signalov v Nemčiji. (76) Z zavezo glede storitev OTT se podjetje Vodafone zavezuje, da bo prekinilo vsak dogovor med strankama in izdajatelji televizijskih programov, ki omejuje možnost izdajateljev, da svoje kanale in vsebine ponujajo prek storitve OTT v Nemčiji. Vodafone se zavezuje tudi, da stranki v prihodnje ne bosta sklepali takih dogovorov. Zato je po mnenju Komisije obseg zaveze glede storitev OTT dovolj celovit, da (i) se odpravi pomislek glede konkurence v zvezi z zmožnostjo združenega subjekta za oviranje storitev OTT izdajateljev televizijskih programov in (ii) ublaži povečanje tržne moči združenega subjekta v razmerju do izdajateljev plačljivih televizijskih programov, da se ne bi bistveno zmanjšali širina in kakovost televizijske ponudbe v škodo maloprodajnih uporabnikov. (77) Z zavezo glede nadomestil za prenos signalov se podjetje Vodafone zavezuje, da v naslednjih osmih letih ne bo zvišalo teh nadomestil, ki jih plačujejo izdajatelji nekodiranih programov za prenos linearnih televizijskih kanalov prek njegovega kabelskega omrežja v Nemčiji. Po mnenju Komisije se z zavezo glede nadomestil za prenos signalov lahko odpravi pomislek glede konkurence, da bi združeni subjekt lahko izdajateljem nekodiranih programov vsilil nerazumne pogoje, s tem pa zmanjšal širino in kakovost televizijske ponudbe za maloprodajne uporabnike. (78) Komisija je še ugotovila, da bo zaveza glede signala HbbTV omogočila nadaljnji prenos signala hibridne radiodifuzno-širokopasovne televizije izdajateljev nekodiranih programov prek kabelskega omrežja združenega subjekta v Nemčiji. Po njenem mnenju zaveza glede signala HbbTV torej zadošča za odpravo pomisleka, da bi lahko združeni subjekt oviral zmožnost izdajateljev programov za ponujanje dodatnih in inovativnih storitev prek signala HbbTV. VIII.3. Presoja podjetja Telefónica kot novega kabelskega ponudnika (79) Komisija je menila, da podjetje Telefónica izpolnjuje standardne zahteve glede kupca, ki so podrobno opisane v sporočilu o korektivnih ukrepih, v smislu neodvisnosti, finančnih sredstev in neobstoja očitnih pomislekov glede konkurence. (80) Natančneje, Komisija je menila, da bo imelo podjetje Telefónica na podlagi zaveze glede veleprodajnega kabelskega širokopasovnega dostopa zmožnost in spodbudo za delovanje v vlogi dejavne konkurenčne sile, sposobne uspešnega poslovanja v konkurenci z združenim subjektom na trgih za maloprodajne storitve fiksnega internetnega dostopa, paketov dvojčkov, ki vključujejo storitve fiksnega internetnega dostopa in fiksne telefonije, ter za maloprodajne televizijske storitve. (81) Poleg tega je Komisija glede na trenutni omejeni položaj podjetja Telefónica menila, da okrepitev tega podjetja zaradi zaveze glede veleprodajnega kabelskega širokopasovnega dostopa ne bi bila sporna z vidika konkurence. Čeprav so poslovni pogoji pri zavezi glede veleprodajnega kabelskega širokopasovnega dostopa ugodnejši kot pri modelu oblikovanja cen podjetja Deutsche Telekom, imenovanem Kontingentmodell, zaradi česar se bo poslovni položaj podjetja Telefónica izboljšal, povečanje konkurenčnosti tega podjetja ni tako, da bi samo po sebi povzročilo težave v zvezi s konkurenco. Natančneje, Komisija je menila, da zaveza glede veleprodajnega kabelskega širokopasovnega dostopa ne bi negativno vplivala na širitev optičnega omrežja tretjih oseb ali pospešila združevanja fiksnih in mobilnih storitev v Nemčiji. (82) Komisija je prav tako pregledala dogovor med podjetjema Vodafone in Telefónica ter ugotovila, da so pogoji v skladu z zahtevami končnih zavez.